Ma gevonnis wat baba wou verkoop‘n Skermskoot van die advertensie. Natasha Ramkisson-Kara, woordvoerder van die Nasionale Vervolgingsgesag (NVG), het gesê die 20-jarige vrou is tot drie jaar huisarres gevonnis. Die vonnis sal onder korrektiewe toesig uitgedien word. Die vrou het voorheen skuld erken op ŉ aanklag van mensehandel. Sy het aan die hof gesê dat sy besluit het om die baba te verkoop nadat haar kêrel nie meer onderhoud wou betaal nie toe hy uitgevind het hy is nie die pa van die baba nie. Ramkisson-Kara het gesê die NVG aanvaar die vonnis weens die unieke omstandighede van die saak. Maroela Media het vroeër berig die vrou is vasgetrek toe die advertensie, waar die baba vir R5 000 te koop aangebied word, by die polisie aangemeld is. ŉ Lokval is vir die vrou gestel en sy is in hegtenis geneem kort nadat die “transaksie” afgehandel is. Die baba is in die sorg van maatskaplike dienste geplaas.